Vil bli like billig som verdens billigste
Modellene kalt verdens billigste bil - Tata Nano - får en konkurrent på det indiske hjemmemarkedet. Bajaj RE60 lanseres på bilutstillingen i Delhi, og skal koste omtrent det samme som Tata Nano. Det betyr en pris som starter godt under 20.000 kroner. Til tross for navnet - Bajaj Auto - er det indiske selskapet kjent som verdens fjerde største produsent av to- og trehjulinger. Men nå har toppsjef Rajiv Bajaj annonsert selskapets første firehjuling, en ultra-lavkostbil.Motoren er en ensylindret, vannavkjølt minivariant på 0,2 liters volum. Den yter 20 hestekrefter og har en sensasjonell svingradius på 3,5 meter. Bilen går på bensin eller naturgass. Bilen er 2,75 meter lang, 1,31 meter bred (her snakker vi nesten motorsykkelmål) og 1,65 meter høy. Den veier heller ikke mye, cirka 400 kg. Men det er ikke noe i disse tallene som forklarer modellbetegnelsen. RE 60 betyr R = Rear (hekkmotor) og 60 er CO2 utslippet i gram per kilometer. Det tilsvarer et forbruk på rundt 0,25 liter bensin/mil. Det er magert.Interiøret er også magert med layout enten som 2+2 seter, eller 1+3, med stor benk bak. I tillegg til fire små personer finnes det også plass for snaue 100 liter bagasje, hvis det er lettpakket, for da inkluderer vi rommet under setene. Med en pris på rundt 1700 euro (13.000 kroner), snakker vi prisnivå i Nano-terreng, men i motsetning til Tataen vil denne også kunne leveres i en «nytte»-utgave slik at den kan brukes som en Tuk-Tuk taxi, men denne gangen på fire hjul.Samtidig med at denne konkurrenten dukker opp forteller Tata om den største innkallingskampanjen noensinne på det indiske markedet. 140.000 Nano-modeller, nesten alle som har vært bygget siden produksjonen startet i oktober 2009, skal få en ny startmotor. Det som er spesielt er at dette er ikke noen tilbakekalling. Ingen har klaget på de eksisterende starterne, og det har ikke vært noen problemer med dem. Men den nye er bedre, så her snakker vi om ren oppgradering. Tata skal bruke rundt 20 millioner dollar på nye startmotorer.
Tro det eller ei - indiske Bajaj RE60 får plass til fire og skal koste 13.000 kroner.